Diari Oficial de la Generalitat Valenciana


Sumari del DOGV 4108, del 17-10-2001 (2001/9754)

ORDRE d'1 d'octubre de 2001, de la Conselleria de Medi Ambient, per la qual es determinen amb caràcter transitori els supòsits excepcionals d'alimentació d'aus carronyeres amb cadàvers animals.
-------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/10/01/(2)/dof/vci/html**

### Dades del document

Número de DOGV
:   4108

Data del DOGV
:   17-10-2001

Secció del DOGV
:   I. DISPOSICIONS GENERALS

Número del document
:   2001/9754


Data del document
:   01-10-2001

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * legislació
    * espècie protegida
    * alimentació animal
    * protecció de la fauna

ORDRE d'1 d'octubre de 2001, de la Conselleria de Medi Ambient, per la qual es determinen amb caràcter transitori els supòsits excepcionals d'alimentació d'aus carronyeres amb cadàvers animals. [2001/9754]
  
Les aus carronyeres a la Comunitat Valenciana són espècies escasses com a nidificants que, després d'anys d'accions de conservació, estan experimentant una moderada però contínua expansió, que les allunya del perill d'extinció que van tindre fa només dues dècades. La protecció de colònies de cria del voltor comú (Gyps fulvus) i de la milopa (Neophron percnopterus), l'existència de ramaderia extensiva i el funcionament de menjadors de voltors van permetre la recuperació de les seues poblacions i la progressiva recolonització del territori originàriament ocupat.
  
Tot i això, en estos moments, l'aplicació de la nova normativa d'eliminació de restes d'animals a causa de l'Encefalopatia Espongiforme Bovina (EEB) (RD 1911/2000, de 24 de novembre; RD 3454/2000, de 22 de desembre) va a comportar sense dubte una disminució de l'aliment disponible per als voltors, en prohibir-se de forma genèrica l'abandonament d'animals morts al camp. Esta situació implica un clar risc per a la conservació d'estes espècies.
  
A estos efectes, cal recordar que tant el voltor comú com la milopa són espècies incloses en el Catàleg Nacional d'Espècies Amenaçades (Reial Decret, 439/1990), dins de la categoria «D'Interés Especial», la qual cosa comporta, en aplicació de la Llei 4/1989, de 27 de març, de Conservació dels Espais Naturals i de la Flora i Fauna Silvestres, que han d'arbitrar-se mesures específiques per part de l'administració per a assegurar la seua conservació. D'altra banda, totes les aus carronyeres estan incloses en l'Annex I de la Directiva 79/409/CEE del Consell, de 2 d'abril de 1979, relativa a la conservació de les aus silvestres, que establix les espècies que seran objecte de mesures de conservació especials per tal d'assegurar la seua supervivència i reproducció a la seua àrea de distribució.
  
Per tant, en previsió que es produïsquen afeccions greus a estes espècies amenaçades, es considera necessari establir, de manera transitòria, els supòsits excepcionals en què, valorats els informes tècnics pertinents i amb les degudes garanties sanitàries, es permeta la provisió amb despulles i cadàvers animals, que no tinguen la qualificació de MER, de llocs especialment preparats que puguen funcionar com a menjadors de voltors.
  
Per tot això, amb informe previ de les Direccions Generals d'Innovació Agrària i Ramaderia, de Planificació i Gestió del Medi i de Qualitat i Educació Ambienta, en ús de les facultats que tinc atribuïdes,
  
ORDENE
  
Article 1. Objecte
  
La present ordre té per objecte determinar els supòsits excepcionals que permeten, amb caràcter transitori, el depòsit de cadàvers i restes animals, no catalogats com MER (Material Específic de Risc), destinats als llocs preparats per a l'alimentació d'aus carronyeres (menjadors), per mitjà de la deguda autorització i complint les especificacions tècniques que es requerisquen, de manera que es garantisca per l'autoritat competent que no hi ha risc de transmissió de malalties i de contaminació del medi ambient.
  
Article 2. Supòsits excepcionals
  
1. Es consideraran supòsits excepcionals als efectes d'allò que preveu la present norma els següents:
  
a) Quan la Direcció General de Planificació i Gestió del Medi determine que les necessitats alimentàries de la població d'aus carronyeres no estan cobertes de forma natural, fent-se necessària l'aportació controlada d'aliment en menjadors.
  
b) Quan es justifique dins d'un Pla d'Acció específic, aprovat per la Direcció General mencionada, dins d'un projecte de reintroducció o recuperació d'aus necròfagues.
  
2. En estos supòsits, la Conselleria de Medi Ambient requerirà a la Conselleria d'Agricultura, Pesca i Alimentació l'autorització per a l'evacuació de cadàvers i restes animals, no considerats com MER, destinats als punts autoritzats.
  
3. Esta autorització es concedirà únicament quan, a més de complir els supòsits excepcionals previstos en este article, es garantisca per mitjà de certificat veterinari que l'explotació d'origen no està sotmesa a cap mesura restrictiva del moviment pecuari.
  
Article 3. Explotacions autoritzades
  
Les explotacions ramaderes d'animals no remugants, pròximes als punts que s'autoritzen per a l'alimentació d'aus carronyeres, podran sol·licitar a la Conselleria d'Agricultura, Pesca i Alimentació, autorització administrativa temporal per a evacuar, pels seus propis mitjans, els cadàvers d'animals originats en l'explotació i que complisquen l'article 2.2 de la present disposició.
  
Estes autoritzacions administratives temporals s'estendran exclusivament fins a satisfer les necessitats de manteniment dels punts d'alimentació de les aus carronyeres, aplicant criteris de proximitat al punt de destinació i mesures de sanitat pecuària, per mitjà de l'estudi comparatiu de la ruta de transport i els riscos sanitaris davant de la proximitat d'altres explotacions o activitats.
  
Article 4. Especificacions tècniques
  
En la sol·licitud d'autorització mencionada en l'article anterior, s'haurà de fer constar:
  
- La ruta o trajecte des de l'explotació fins al punt d'alimentació d'aus.
  
- La matrícula o matrícules dels vehicles en què es permeta l'evacuació dels cadàvers animals.
  
- L'espècie animal perquè s'autoritza.
  
- El sistema de desinfecció del vehicle posterior al transport.
  
Article 5. Obligacions de l'explotació autoritzada
  
L'explotació autoritzada haurà de mantenir un registre amb la data i hora de les evacuacions realitzades i la quantificació de cada transport, estimat en pes o en nombre i edat dels animals. El citat registre estarà a disposició de l'autoritat competent i li permetrà valorar el volum d'aliment aportat de cara al control de la població d'aus.
  
Article 6. Característiques dels punts d'alimentació.
  
1. Els menjadors de voltors que s'establisquen hauran de complir les següents característiques:
  
a) Trobar-se a una distància mínima de 2 quilòmetres de les explotacions ramaderes més pròximes i de nuclis urbans.
  
b) Situar-se sobre terrenys que garantisquen que no originen problemes de contaminació de les aigües superficials o subterrànies.
  
c) Estar rodejat d'un tanca per a evitar l'entrada de mamífers terrestres. La tanca tindrà un mínim de 2 metres d'alçada i estarà soterrada i fixada al sòl. Comptarà amb un únic accés que estarà tancat amb clau, i tindrà marcada la zona per a depositar els cadàvers dins del mateix.
  
d) Comptar amb una fossa, dins del mateix recinte per a l'enterrament de les restes no consumides.
  
e) L'aportació de menjar serà moderat en funció del consum per part de les aus carronyeres, sense que en cap cas el lloc es convertisca en abocador massiu d'animals morts.
  
2. Correspondrà a la Direcció General de Planificació i Gestió del Medi:
  
a) Seleccionar i autoritzar la ubicació dels menjadors.
  
b) En general, fixar les condicions de funcionament del menjador, assignant la responsabilitat sobre el compliment del condicionat a una entitat pública o privada, i en particular:
  
- Fixar les quantitats màximes de restes a abocar en funció de l'ús temporal i específic del menjador.
  
- Establir el procediment de neteja de les restes no consumides i l'eliminació o disposició de les mateixes en llocs autoritzats
  
DISPOSICIÓ FINAL ÚNICA
  
La present Ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 1 d'octubre de 2001
  
El conseller de Medi Ambient


Còpia Permalink ELI